(9)Constatările anchetei sectoriale confirmă faptul că, în ansamblu, un număr tot mai mare de dispozitive și servicii devin „inteligente”. Acest lucru le permite utilizatorilor să aibă acces la o gamă din ce în ce mai largă de dispozitive și servicii interconectate în interiorul și în afara locuințelor lor. Răspunsurile participanților la consultare indică, de asemenea, o tendință de creștere în continuare a numărului total de servicii legate de internetul obiectelor destinat consumatorilor, disponibile pe dispozitivele caselor inteligente și pe dispozitivele portabile, precum și prin intermediul asistenților vocali. În plus, respondenții indică o tendință către o mai mare disponibilitate a asistenților vocali ca interfață pentru utilizatori, care să permită interacțiunea cu dispozitivele inteligente și cu serviciile bazate pe internetul obiectelor destinat consumatorilor.

3Principalele caracteristici în materie de concurență

(13)Majoritatea respondenților desemnează costul investițiilor în tehnologie și situația concurențială ca fiind principalele bariere la intrarea pe piață sau a extinderii în sectorul internetului obiectelor destinat consumatorilor, alături de diverse aspecte privind interoperabilitatea, lipsa accesului la date, precum și barierele de reglementare.

(14)Costul investițiilor în tehnologie este considerat o barieră deosebit de importantă pentru asistenții vocali la intrarea pe piață și/sau a extinderii pe piață. De fapt, respondenții consideră că este puțin probabil să existe noi participanți pe piața asistenților vocali de uz general pe termen scurt, ținând seama de costurile de dezvoltare și operare a noilor asistenți vocali de uz general care sunt considerate aproape prohibitive.

(15)Prin urmare, majoritatea respondenților își vor concentra strategiile comerciale pentru viitorul apropiat asupra extinderii ofertei lor privind internetul obiectelor destinat consumatorilor, în special accesibilitatea dispozitivelor lor inteligente și a serviciilor legate de internetul obiectelor destinat consumatorilor, prin intermediul principalilor asistenți vocali de uz general. În general, se așteaptă o creștere continuă sau mai accelerată a segmentelor de servicii legate de internetul obiectelor destinat consumatorilor, de dispozitive pentru case inteligente și de dispozitive portabile.

(16)În ceea ce privește situația concurențială, un număr mare de respondenți consideră că incapacitatea de a concura în mod eficace cu principalii furnizori de sisteme de operare pentru dispozitive inteligente (mobile) și de asistenți vocali reprezintă principalul obstacol în calea dezvoltării de noi produse și servicii. Acest lucru se datorează faptului că întreprinderile în cauză sunt integrate pe verticală și și-au construit propriile ecosisteme în cadrul și în afara sectorului internetului obiectelor destinat consumatorilor, combinându-și propriile produse și servicii și integrând produsele și serviciile terților într-o ofertă cu un număr mare de utilizatori.

4Interoperabilitatea la nivelul ecosistemelor internetului obiectelor destinat consumatorilor

(17)Capacitatea de interconectare și de comunicare cu diferitele componente ale unui ecosistem, și anume interoperabilitatea dintre dispozitivele inteligente, asistenții vocali și serviciile legate de internetul obiectelor destinat consumatorilor, este esențială pentru implementarea deplină a funcționalităților pe care un ecosistem al internetului obiectelor destinat consumatorilor le poate oferi utilizatorilor. Interoperabilitatea între diferitele mărci este la fel de importantă, deoarece permite utilizatorilor să construiască ecosisteme ale internetului obiectelor destinat consumatorilor cu produse eterogene, îmbunătățind astfel posibilitățile de alegere ale consumatorilor și prevenind dependența de produsele unui anumit furnizor.

(18)Există două noduri importante pentru conectarea diferitelor componente hardware și software ale unui ecosistem al internetului obiectelor destinat consumatorilor: (a) sistemul de operare care funcționează pe dispozitivele inteligente sau pe interfețele lor cu utilizatorii și (b) asistenții vocali, prin intermediul cărora utilizatorii pot accesa diferite servicii și dispozitive ale internetului obiectelor destinat consumatorilor. Ambele sunt platforme tehnologice ale internetului obiectelor destinat consumatorilor, care permit comunicarea între componentele hardware și software și sporesc complementaritatea acestora. Aceste platforme tehnologice ale internetului obiectelor destinat consumatorilor permit, de asemenea, accesul centralizat și controlul produselor și serviciilor pe care le integrează și, ca atare, joacă un rol semnificativ în promovarea integrării tehnologice.

(19)Accesul la principalele platforme tehnologice ale internetului obiectelor destinat consumatorilor și buna performanță a acestora sunt considerate esențiale la nivel de concurență. Constatările anchetei sectoriale arată că, în practică, procesele de integrare care permit interoperabilitatea între diferitele componente ale unui ecosistem al internetului obiectelor destinat consumatorilor sunt determinate în mare măsură de principalii furnizori de sisteme de operare pentru dispozitive inteligente (mobile) și asistenți vocali, și anume Amazon, Google și Apple. Acești furnizori guvernează integrarea cu produsele lor prin impunerea unor procese de certificare, pe care le controlează unilateral în majoritatea cazurilor. Diferitele specificații și tipuri de software care permit interoperabilitatea cu principalele sisteme de operare și/sau asistenți vocali sunt, de regulă, puse la dispoziția terților, sub rezerva încheierii unor acorduri. Astfel de acorduri sunt, de obicei, termeni și condiții standardizate și, în general, nu sunt deschise negocierilor cu contrapărțile, cu excepția actorilor importanți care au o mare putere de negociere.

5Standardele și procesul de stabilire a standardelor

(20)Standardele din sectorul internetului obiectelor destinat consumatorilor includ cele necesare pentru integrarea și conectarea dispozitivelor și aplicațiilor, precum și standardele care asigură calitatea și securitatea comunicațiilor legate de internetul obiectelor.

(21)Un număr important de organizații formale de elaborare a standardelor, cum ar fi Comitetul European de Standardizare (CEN), Comitetul European de Standardizare în Electrotehnică (CENELEC), Institutul European de Standardizare în Telecomunicații (ETSI), precum și parteneriatele private/alianțele independente, sunt active în prezent în dezvoltarea tehnologiilor pe care dispozitivele și serviciile legate de internetul obiectelor destinat consumatorilor se pot baza pentru a asigura și a facilita interoperabilitatea în acest sector. Principalii actori din sectorul internetului obiectelor destinat consumatorilor sunt, de regulă, implicați în organizații formale de elaborare a standardelor, precum și în parteneriate private/alianțe independente, cum ar fi Matter sau Inițiativa privind interoperabilitatea vocală.

(22)Aceste organizații de elaborare a standardelor și parteneriatele private/alianțele independente aplică politici diferite în materie de drepturi de proprietate intelectuală pentru acordarea de licențe privind specificațiile pe care le elaborează. În timp ce numeroase organizații, inclusiv organizațiile oficiale de elaborare a standardelor, respectă definiții de nivel înalt, limitate de obicei la un angajament general de acordare a licențelor în condiții echitabile, rezonabile și nediscriminatorii (FRAND), o serie de organizații de elaborare a standardelor și-au dezvoltat în continuare politicile în materie de drepturi de proprietate intelectuală. Unele dintre acestea se angajează să obțină un anumit rezultat (de exemplu, garantarea unui rezultat fără redevențe), în timp ce altele introduc norme diferite fără a se angaja să obțină un anumit rezultat, de exemplu oferind o variantă opțională [angajament general de acordare a licențelor în condiții (echitabile) rezonabile și nediscriminatorii – (F)RAND sau convenție fără redevențe sau de nerevendicare].

(23) Constatările anchetei sectoriale indică faptul că sectorul internetului obiectelor destinat consumatorilor este un mediu foarte eterogen în ceea ce privește standardele: dispozitivele și serviciile se bazează pe o combinație de standarde deschise, protocoale și tehnologii brevetate și cu sursă deschisă. Combinația de standarde, tehnologii brevetate și cu sursă deschisă variază în mare măsură în funcție de diferitele niveluri de tehnologie încorporate în dispozitive și în programele software.

(24)În general, tehnologiile standardizate din sectorul internetului obiectelor destinat consumatorilor prevalează în continuare la nivelul tehnologiilor generice de bază (cum ar fi standardele de conectivitate precum WiFi sau Bluetooth), în timp ce standardele formale nu sunt în prezent în măsură să concureze în mod eficace cu tehnologiile brevetate ale principalilor furnizori de sisteme de operare și de asistenți vocali pentru alte tipuri de tehnologii, cum ar fi definirea dispozitivelor, straturile de aplicații și interfețele cu utilizatorii. În plus, anumite tehnologii brevetate în domeniile care fac obiectul anchetei sectoriale au fost evidențiate ca standarde de facto, inclusiv anumiți asistenți vocali, dispozitive pentru case inteligente și dispozitive portabile. Aproape toți respondenții consideră că interoperabilitatea deplină cu aceste tehnologii și ecosisteme este esențială la nivel de concurență.

(25)Cu toate acestea, titularii acestor tehnologii „indispensabile” subliniază, în general, că natura tehnologiilor care fac obiectul drepturilor de proprietate intelectuală nu înseamnă că vreun drept de proprietate intelectuală ar împiedica părțile terțe să dezvolte și/sau să pună în aplicare tehnologii cu funcționalități comparabile.

(26)Opiniile părților interesate diferă în ceea ce privește evoluția viitoare a standardelor în sectorul internetului obiectelor destinat consumatorilor. Unii solicită o standardizare suplimentară, în timp ce alții susțin că standardizarea nu este neapărat cea mai bună soluție pentru interoperabilitate în acest sector.

6Date privind internetul obiectelor destinat consumatorilor: aspecte legate de utilizatori și întreprinderi

(27)Producătorii și furnizorii de produse și servicii legate de internetul obiectelor destinat consumatorilor colectează o gamă largă de date, prin introducerea manuală a datelor de către un utilizator, în contextul utilizării unui anumit dispozitiv sau serviciu sau în mod automat, de exemplu ca parte a funcționării acestora pe fundal.

(28)Tipurile de date colectate variază în funcție de segmentul internetului obiectelor destinat consumatorilor. Aceste date pot include date cu caracter personal sau alte date ale utilizatorilor, fie sub formă de informații introduse de utilizatori, fie sub formă de informații privind comportamentul utilizatorilor colectate prin operarea dispozitivului sau accesarea serviciului. În plus, dispozitivele inteligente și serviciile legate de internetul obiectelor destinat consumatorilor colectează date cu privire la modul lor de funcționare și la spațiul din jurul lor. De exemplu, un termostat inteligent sau un sistem de încălzire inteligent poate colecta date privind temperatura și calitatea aerului în gospodării, circulația aerului, pornirea și oprirea sistemului de încălzire și poate înregistra momentul în care utilizatorii pleacă de acasă și cel în care se întorc. În multe cazuri, datele colectate se încadrează în definiția datelor cu caracter personal în sensul Regulamentului general al UE privind protecția datelor (RGPD).Colectarea datelor de la echipamentele terminale, adică de la un dispozitiv conectat la o rețea publică de comunicații, face obiectul normelor prevăzute la articolul 5 alineatul (3) din Directiva asupra confidențialității și comunicațiilor electronice.